
[bookmark: TextBodyBegin]Parlamentul European,
–	având în vedere rezoluțiile sale precedente privind Republica Islamică Iran,
–	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât poporul iranian s-a confruntat cu cele mai dure represiuni din istoria țării împotriva protestatarilor după revolta din 2025-2026, soldate cu zeci de mii de morți, printre care cel puțin 236 de minori, și cu detenții în masă, execuții, cazuri de tortură și teroare zilnică; întrucât Iranul are cea mai mare rată din lume a pedepselor capitale pe locuitor; întrucât regimul se folosește de războiul în curs ca paravan pentru a intensifica și mai mult execuțiile;
B.	întrucât Misiunea internațională independentă de informare a ONU privind Iranul (FFM) a avertizat că represiunea ar putea constitui crime împotriva umanității;
C.	întrucât, în martie 2026, autoritățile au început să execute protestatarii din ianuarie după anchete-simulacru bazate pe mărturisiri obținute prin tortură, violență sexuală, mărturii forțate difuzate și execuții simulate;
D.	întrucât regimul vizează în mod disproporționat minoritățile religioase și etnice, anume ahwazi, afgani, azeri, Baha’i, baluci, creștini, evrei, kurzi, sunniți și zoroastrieni; întrucât regimul și-a intensificat campania împotriva activiștilor pentru drepturile femeilor, a jurnaliștilor și a apărătorilor drepturilor omului,
1.	își exprimă solidaritatea cu poporul iranian și cu lupta acestuia pentru libertate, democrație și drepturile omului;
2.	condamnă acțiunile intensificate de represiune ale regimului și utilizarea pedepsei cu moartea pentru a descuraja mobilizarea politică; solicită încetarea imediată a execuțiilor și abolirea completă a pedepsei cu moartea;
3.	deplânge execuția în secret a disidenților în martie și aprilie 2026, în special a minorilor; aduce un omagiu curajului remarcabil al celor executați;
4.	solicită eliberarea imediată și necondiționată a tuturor deținuților politici aflați în detenție și tragerea la răspundere pentru actele de violență comise de regim;
5.	subliniază modul în care arestările lui Peyvand și Borna Naimi din comunitatea Baha’i exemplifică încă o dată represiunea brutală a regimului împotriva minorităților și solicită eliberarea imediată și necondiționată a acestora;
6.	invită Consiliul să extindă sancțiunile împotriva funcționarilor iranieni responsabili de represiune, inclusiv a sistemului judiciar, a administrației penitenciarelor, a Corpului Gardienilor Revoluției Islamice (IRGC) și a entităților asociate cu Liderul suprem;
7.	solicită să se aplice sancțiuni activelor IRGC și ale membrilor lor de familie loiali și să li se refuze intrarea în UE;
8.	îndeamnă statele membre să închidă misiunile diplomatice iraniene asociate represiunii la nivel transnațional;
9.	invită Comisia și statele membre să acopere lacunele în aplicarea sancțiunilor;
10.	invită statele membre să se asigure că FFM dispune de resurse adecvate, să facă schimb de informații cu aceasta și să înființeze un tribunal pentru Iran care să urmărească tragerea la răspundere și jurisdicția universală în instanțele europene;
11.	condamnă blocarea accesului la internet impusă în Iran și solicită UE și partenerilor care împărtășesc aceeași viziune să ofere iranienilor instrumente pentru un acces securizat la internet;
12.	invită statele membre să țină seama așa cum se cuvine de situația de vulnerabilitate a iranienilor persecutați atunci când prelucrează solicitări de azil în temeiul legislației naționale;
13.	invită VP/ÎR, Consiliul și statele membre să facă din drepturile omului, din eliberarea tuturor deținuților politici, din încetarea execuțiilor și tragerea la răspundere a călăilor elemente nenegociabile ale oricărui angajament de a pune capăt războiului în curs;
14.	încredințează Președintei sarcina de a transmite prezenta rezoluție Consiliului, Comisiei, VP/ÎR, guvernelor și parlamentelor statelor membre și autorităților din Republica Islamică Iran.

